# Ada Milea

Ada Milea (nascuda el 5 d'agost de 1975, a Târgu Mureş, Transsilvània) és una actriu i cantant romanesa. Estudiant de batxillerat a Bistriţa per una branca científica, en arribar a l'ensenyament superior faria una opció educativa radicalment diferent, quan es matriculà a la Universitatea d'Artă Teatrală de Târgu Mureş. Arribaria a accedir al planter del Teatrul Naţional de Târgu Mureş com a actriu, abans d'esdevenir artista independent, passa que faria després d'un breu sojorn al Canadà treballant per al Cirque du Soleil.
Procedent d'una zona del país on la població hongaresa i la romanesa es troben en equilibri demogràfic, cruïlla de no pocs conflictes ètnics entre romanesos i magiars, ha escrit algunes cançons cridant a la reconciliació interètnica, com ara Cântec pentru reconciliere etnică ("Càntic per la reconciliació ètnica"), del seu primer disc, o Magyar song, on fa servir una barreja de llengües. Avui és una de les figures més importants de l'escena alternativa i underground de la música romanesa de Bucarest, on rau la major part de l'any.

## Música per a teatre

Com a compositora escrigué música per a nombrosos muntatges teatrals a diversos teatres de Romania:
* Al Teatrul Odeon:
** "Aventurile lui Habarnam" ("Les aventures d'Habarnam") de Nikolai Nosov, dirigida per Alexandru Dabija;
** "De ce fierbe copilul în mămăligă" ("Per què bull el nen en polenta?") d'Aglaja Veteranyi, dirigida per Radu Afrim;
** "Chip de foc" ("Cara de foc") de Marius von Mayenburg, dirigida per Felix Alexa;
** "Şefele" ("Els cappares") de Werner Schwab, dirigida per Sorin Militaru;
* Al Teatrul Bulandra:
** "Trilogia Belgrădeană" ("Trilogia de Belgrad") de Biljana Srbljanović, dirigida per Theodor Cristian Popescu;
** "Scaunele" ("Les cadires") d'Eugen Ionescu, dirigida per Felix Alexa;
* Al Teatrul Naţional din Târgu Mureş:
** "Eu, când vreau să fluier, fluier" ("Jo, quan vull xiular, xiulo") d'Andreea Vălean, dirigida per Theodor Cristian Popescu;
** "Micul Prinţ" ("El petit príncep") d'Antoine de Saint-Exupéry, dirigida per Cornel Popescu;
* Al Teatrul Naţional din Timişoara:
** "Crima din strada Lourcine" ("L'assassinat del carrer Lourcine"), adaptació de "L'affaire de la rue de Lourcine" d'Eugène Labiche, dirigida per Felix Alexa;
* Al Teatrul Nottara:
** "Leonce şi Lena" - muntatge de "Leonce und Lena" de Georg Büchner, dirigida per Felix Alexa;
* Al Teatrul Luni de la Green Hours:
** "No Mom's Land" adaptació lliure de "First love" ("Primer amor") de Samuel Beckett, dirigida per Radu Afrim;
** "America-ştie-tot" ("Amèrica ho sap tot") de Nicole Duţu, dirigida per Radu Afrim;
* Al Teatrul Naţional Bucureşti:
** "Neînţelegerea" - muntatge de "Le malentendu" ("El malentès") d'Albert Camus, dirigida per Felix Alexa.

## Discografia

La discografia d'Ada Milea consta principalment de discs d'estudi originals, composts i pensats exclusivament com a tal, i de discs pouats en la música que escrigué per a obres teatrals on de vegades intervenia així mateix com a actriu, d'altres cops només hi executava la música. En aquest darrer cas normalment són els textos de l'autor dramàtic triat qui infanten més o menys modificats i/o adaptats lliurement el disc pròpiament dit. La música, de l'autoria de na Milea, s'hi conjumina i s'ajova.
| Any | Àlbum | Segell discogràfic |
| 1997 | Aberaţii sonore | Fundaţia Culturală Phoenix |
| 1999 | Republica Mioritică România | Intercont Music |
| 2002 | No Mom's Land | Green Records |
| 2003 | Absurdistan | Intercont Music |
| 2003 | De ce fierbe copilul în mămăligă | Intercont Music |
| 2003 | Apolodor | A&A Records |
| 2004 | Quijote | A&A Records |
| 2006 | Quixote (English version) | A&A Records |
| 2007 | Nasul | A&A Records |
| 2008 | Inventar | A&A Records |

## Premis i guardons

* "Premi especial del jurat" al Festivalul International de Teatru de la Piatra-Neamţ per la música del muntatge "Eu, cand vreau să fluier, fluier" ("Jo, quan vull xiular, xiulo") d'Andreea Vălean, dirigida per Theodor Cristian Popescu;
* "Premi especial del jurat" al Festivalul HUMORROR per la música de l'espectacle "Trilogie belgradeană" ("Trilogia de Belgrad") de Biljana Srbljanović, dirigida per Theodor Cristian Popescu;
* "Premi de la crítica" a la Gala UNITER 2006;
* "Premi especial per la música teatral" a la Gala UNITER 2008.

## Notes i referències

* ↑ Vintila, Ramona. «Ada Milea: Dumnezeu are cele mai rezistente partide» (en romanès). Q Magazine, 04-08-2017. [Consulta: 5 juny 2020].
* ↑ D'acord amb el cens oficial de 1992 Târgu Mureş tenia 75.851 (46%) romanesos, 84.492 (51%) hongaresos i 3.259 (2%) gitanos. «Erdély etnikai és felekezeti statisztikája». Arxivat de l'original el 2016-03-02. [Consulta: 15 juliol 2012].

## Enllaços externs

* Plana oficial (romanès) i, parcialment, (anglès)
* Ada Milea al portal muzica.acasa.ro Arxivat 2013-10-11 a Wayback Machine. (romanès)
* Entrevista amb l'Ada Milea Arxivat 2007-10-12 a Wayback Machine. (romanès)